Έκθεση Διοικητικού Συμβουλίου  – 30 Ιουνίου 2024 
 
6 
 
 
ΕΞΑΜΗΝΙΑΙΑ ΕΚΘΕΣΗ ΔΙΟΙΚΗΤΙΚΟΥ ΣΥΜΒΟΥΛΙΟΥ  
Παγκόσμιο Οικονομικό Περιβάλλον το 1ο Εξάμηνο 2024 
 
Με τον πόλεμο στην Ουκρανία να διανύει τον  τρίτο χρόνο του, τις σοβαρές εξελίξεις στη Μέση Ανατολή, αλλά και τον αυξανόμενο 
γεωστρατηγικό ανταγωνισμό ΗΠΑ-Κίνας, η οικονομική δραστηριότητα κατά το πρώτο εξάμηνο του 2024 συνέχισε να λειτουργεί 
υπό αυξημένη αβεβαιότητα και πολλαπλές προκλήσεις. Ωστόσο, θετικά επιδρούν η αποκλιμάκωση του πληθωρισμού σε επίπεδο 
αρκετά κοντά του 2%, στόχο που έχει θέσει η πλειοψηφία των μεγαλύτερων κεντρικών τραπεζών, το σχετικά χαμηλό ποσοστό 
ανεργίας, η αναμενόμενη έναρξη του πτωτικού κύκλου των παρεμβατικών επιτοκίων από σχεδόν όλες τις κεντρικές τράπεζες έως 
το τέλος του έτους και η εξομάλυνση των προβλημάτων στις εφοδιαστικές αλυσίδες. Συνεπώς, η ανάπτυξη σε διεθνές επίπεδο 
φαίνεται ότι φέτος θα είναι ελαφρά υψηλότερη από ό,τι προηγουμένως αναμενόταν. Σύμφωνα με το Διεθνές Νομισματικό Ταμείο 
(«ΔΝΤ»), το 2024 ο ρυθμός ανάπτυξης της παγκόσμιας οικονομίας προβλέπεται να διαμορφωθεί στο 3,2%. Παράλληλα, 
αναμένεται να συνεχιστεί, αν και με πιο αργό ρυθμό, η αποκλιμάκωση του πληθωρισμού.  
Στην Ευρωζώνη, ο ρυθμός ανάπτυξης κατά το πρώτο τρίμηνο διαμορφώθηκε στο 0,3% σε τριμηνιαία βάση, εκπλήσσοντας θετικά 
(τέταρτο τρίμ. 23: -0,1%). Η εξέλιξη αυτή προήλθε κυρίως από την άνοδο των εξαγωγών, ενώ θετικά συνεχίζει να επιδρά και το 
ιστορικά χαμηλό ποσοστό ανεργίας στην Ευρωζώνη. Από την άλλη, αρνητική συμβολή είχαν, μεταξύ άλλων, οι ακαθάριστες 
επενδύσεις σε πάγια στοιχεία. Τα πιο πρόσφατα οικονομικά στοιχεία και οι πρόδρομοι δείκτες είναι στην πλειοψηφία τους 
συγκρατημένα. Βάσει των εκτιμήσεων του ΔΝΤ, ο ρυθμός ανάπτυξης εκτιμάται να διαμορφωθεί φέτος στο 0,9% και ο πληθωρισμός 
στο 2,4% (2023: 0,5% και 5,4%, αντίστοιχα). Μεσοπρόθεσμα, ωστόσο, η έναρξη της διαδικασίας  υπερβολικού ελλείμματος για 
επτά οικονομίες, μεταξύ των οποίων η Γαλλία και η Ιταλία, επιδρά περιοριστικά στον ρυθμό ανάπτυξης αυτών των κρατών. 
Η Ευρωπαϊκή Κεντρική Τράπεζα («ΕΚΤ») στη συνεδρίαση του Ιουνίου προχώρησε στην πρώτη μείωση των βασικών επιτοκίων της 
(κατά 25 μονάδες βάσης («μ.β.»). Μέχρι τέλος του έτους αναμένονται μία με δύο ακόμη μειώσεις. Παράλληλα, συνεχίζει τον 
σταδιακό περιορισμό του ενεργητικού της καθώς από τον Ιούλιο θα επανεπενδύει μέρος μόνο του κεφαλαίου των αξιογράφων 
που απέκτησε μέσω του έκτακτου λόγω της πανδημίας προγράμματος αγοράς στοιχείων ενεργητικού (Pandemic Emergency 
Purchase Program, «ΡΕΡΡ») και θα το ολοκληρώσει στο τέλος του έτους.  
Στις ΗΠΑ, το πραγματικό Ακαθάριστο Εγχώριο Προϊόν («ΑΕΠ») το πρώτο τρίμηνο 2024 αυξήθηκε κατά 1,4% σε τριμηνιαία-
ετησιοποιημένη βάση, σημαντικά χαμηλότερα από ό,τι αναμενόταν. Συνολικά, η οικονομία των ΗΠΑ παραμένει καλή, αν και 
κάποιες ενδείξεις συγκράτησης είναι εμφανείς βάσει της εξέλιξης αρκετών πρόδρομων δεικτών και των σταδιακά λιγότερο 
ευνοϊκών συνθηκών στην αγορά εργασίας.  Συνολικά για το 2024 το ΔΝΤ προβλέπει ρυθμό ανάπτυξης 2,6% και πληθωρισμό 2,9%. 
Η Ομοσπονδιακή Τράπεζα των ΗΠΑ (Federal Reserve Bank ,«Fed») κατά το πρώτο εξάμηνο του 2024 κράτησε αμετάβλητο το 
βασικό επιτόκιό της, υποστηρίζοντας ότι δεν έχει ακόμη επαρκή στοιχεία για διατηρήσιμη αποκλιμάκωση του πληθωρισμού προς 
το στόχο του 2%. Ωστόσο, τα μέλη της εκτιμούν ότι εντός του δεύτερου εξαμήνου θα αποφασιστεί μία μείωση του βασικού 
επιτοκίου κατά 25 μ.β., ενώ σύμφωνα με τις εκτιμήσεις της αγοράς είναι πιθανή και μία ακόμη ιδίου ύψους. Παράλληλα, συνεχίζει 
τον σταδιακό περιορισμό του μεγέθους του ενεργητικού της.  
Στην Κίνα, ο ρυθμός ανάπτυξης το δεύτερο τρίμηνο του 2024 διαμορφώθηκε στο 4,7% σε ετήσια βάση, καθώς η πλειοψηφία των 
στοιχείων και των πρόδρομων δεικτών εμφανίστηκαν πιο συγκρατημένοι συγκριτικά με το πρώτο τρίμηνο. Θετικά, ωστόσο, 
αναμένεται να επιδράσουν τα πρόσφατα εξαγγελθέντα μέτρα που αφορούν κυρίως τον τομέα των ακινήτων και που θα οδηγήσουν 
και σε περαιτέρω χαλάρωση της νομισματικής πολιτικής. Συνεπώς, ο ρυθμός ανάπτυξης προβλέπεται από το ΔΝΤ να διαμορφωθεί 
στο 5,0% και ο πληθωρισμός στο επίπεδο του 1,0%.